Ehdotus: NEUVOSTON ASETUS Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 muuttamisesta /* KOM/99/0561 lopull. - AVC 99/0223 */



Virallinen lehti nro C 056 E , 29/02/2000 s. 0006 - 0006



Ehdotus: NEUVOSTON ASETUS Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 muuttamisesta (komission esittämä) PERUSTELUT 1. Euroopan talousalueen perustamisesta lähtien ETA:aan kuuluvien EFTA-valtioiden osallistumisesta yhteisön ohjelmiin on tullut vakiintunut käytäntö. Niiden osallistumista jonkin ohjelman alusta alkaen ei kuitenkaan aina voida toteuttaa, koska tarpeelliset menettelyt voidaan aloittaa vasta, kun ohjelma on hyväksytty Euroopan unionissa. 2. Pitkät menettelyt, jotka viivästyttävät ETA:aan kuuluvien EFTA-valtioiden osallistumista ohjelmiin, ovat erityisen haitallisia sellaisten yhteenliittymien perustamiselle, joihin kuuluu kumppaneja kyseisistä valtioista. Viivästykset johtavat myös epävarmuuteen budjetoinnissa. 3. ETA:aan kuuluvien EFTA-valtioiden osallistuminen ennakoidaan tavallisesti jo uuden ohjelman valmisteluvaiheessa, jonka perustava säädös ottaa tämän huomioon. Osallistuminen talousarvioon on myös ennakoitu. Osallistuminen perustuu aina ETA-sopimuksen voimassaoleviin määräyksiin. On erittäin poikkeuksellista, että erityisjärjestelyjä hyväksytään. Näissä olosuhteissa se, että neuvoston edellytetään hyväksyvän yhteisön kanta toistaa pelkästään perustavassa säädöksessä olevaa kantaa, ja lisää tarpeettomasti neuvoston komiteoiden työtaakkaa. 4. Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 mukaan neuvosto hyväksyy yhteisön kannan ETA:aan kuuluvien EFTA-valtioiden osallistumisesta yhteisön ohjelmiin. Tämä koskee myös tapauksia, joissa jo ohjelman perustavassa säädöksessä osoitetaan, että ETA:aan kuuluvat EFTA-valtiot voivat osallistua niihin, ja kun osallistuminen on seurausta vakiintuneesta käytännöstä. Toisin kuin ohjelmissa, komissio hyväksyy yhteisön kannan sellaisten säädösten osalta, jotka eivät sisällä merkittäviä mukautuksia. 5. Jotta voidaan tehostaa ETA-sopimuksen hallinnointia, vähentää budjetointiin liittyvää epävarmuutta ja helpottaa ETA:aan kuuluvien EFTA-valtioiden osallistumista ohjelmiin, neuvostoa kehotetaan hyväksymään liitteenä oleva asetusehdotus, jolla laajennetaan ohjelmiin sama voimassa oleva käytäntö, jota sovelletaan yksinkertaiseen lainsäädännön laajentamiseen käsittämään myös ETA:aan kuuluvat EFTA-valtiot. Koska asetus (EY) N:o 2894/94 perustuu perustamissopimuksen 310 artiklaan (ent. 238 artikla), asiassa tarvitaan Euroopan parlamentin puoltava lausunto. 99/0223 (AVC) Ehdotus: NEUVOSTON ASETUS Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 310 artiklan, ottaa huomioon komission ehdotuksen, ottaa huomioon Euroopan parlamentin puoltavan lausunnon, sekä katsoo seuraavaa: Yhteisön ohjelmia koskevien yhteisön säädösten pitäisi tulla voimaan Euroopan talousalueella mahdollisimman nopeasti sen jälkeen, kun ne ovat tulleet voimaan yhteisössä. Tämän vuoksi olisi asianmukaista, että komissio voisi laajentaa nämä ohjelmat koskemaan Euroopan talousaluetta ja että Euroopan talousalueesta tehdyn sopimuksen soveltamista koskevista yksityiskohtaisista säännöistä marraskuun 28 päivänä 1994 annettua neuvoston asetusta (EY) N:o 2894/94 muutetaan vastaavasti, ON ANTANUT TÄMÄN ASETUKSEN: 1 artikla Korvataan asetuksen (EY) N:o 2894/94 1 artiklan 2 kohta seuraavasti: "Komissio hyväksyy yhteisön kannan sellaisista ETA:n sekakomitean päätöksistä, joissa (a) pelkästään laajennetaan tarvittavin teknisin mukautuksin yhteisön lainsäädäntöön kuuluvia säädöksiä koskemaan Euroopan talousaluetta, (b) yhteisön ohjelmat laajennetaan koskemaan Euroopan talousaluetta, edellyttäen, että ohjelman perustavassa säädöksessä säädetään, että kyseinen ohjelma on avoinna Euroopan talousalueeseen kuuluvien EFTA-valtioiden osallistumiselle ja että ohjelmaan osallistuminen on ETA-sopimuksen VI osan ehtojen mukaista ja että osallistuminen sen rahoitukseen on ETA-sopimuksen 82 artiklan 1 kohdan a alakohdan mukaista." 2 artikla Tämä asetus tulee voimaan sitä seuraavana päivänä, kun se on julkaistu Euroopan yhteisöjen virallisessa lehdessä. Tämä asetus on velvoittava kaikilta osiltaan, ja sitä on sovellettava sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja